b'\n_START_ARTICLE_\nKamata\n_START_PARAGRAPH_\nKamata (engl. interest, njem. Zins) je cijena za prepu\xc5\xa1tanje kapitala na odre\xc4\x91eni rok, a obra\xc4\x8dunava se od dana dospije\xc4\x87a potra\xc5\xbeivanja.\n_START_SECTION_\nVrste kamata\n_START_PARAGRAPH_\nPravno gledano razlikuju se ugovorna i zatezna kamata.\n_START_SECTION_\nUgovorna kamata\n_START_PARAGRAPH_\nUgovorna kamata odre\xc4\x91uje se Ugovorom, a determinirana je na tr\xc5\xbei\xc5\xa1tu kapitala ponudom i potra\xc5\xbenjom. Zakonom o obveznim odnosima definirana su sljede\xc4\x87a ograni\xc4\x8denja: (1) Stopa ugovornih kamata izme\xc4\x91u osoba od kojih barem jedna nije trgovac ne mo\xc5\xbee biti vi\xc5\xa1a od stope zakonskih zateznih kamata koja je vrijedila na dan sklapanja ugovora, odnosno na dan promjene ugovorne kamatne stope, ako je ugovorena promjenjiva kamatna stopa. (2) Stopa ugovornih kamata izme\xc4\x91u trgovaca, odnosno trgov\xc2\xadca i osobe javnog prava ne mo\xc5\xbee biti vi\xc5\xa1a od stope zakonskih zateznih kamata odre\xc4\x91ene sukladno stavku 1. ovoga \xc4\x8dlanka, uve\xc4\x87ane za polovinu te stope. (3) Ako su kamate ugovorene, ali nije odre\xc4\x91ena njihova stopa, izme\xc4\x91u osoba od kojih barem jedna nije trgovac, vrijedi kamatna stopa u visini \xc4\x8detvrtine stope zakonskih zateznih kamata, a izme\xc4\x91u trgovaca polovina stope zakonskih zateznih kamata odre\xc2\xad\xc4\x91e\xc2\xadne sukladno stavku 1. ovoga \xc4\x8dlanka. (4) Ako su ugovorene vi\xc5\xa1e kamate od dopu\xc5\xa1tenih, primijenit \xc4\x87e se najvi\xc5\xa1a dopu\xc5\xa1tena kamatna stopa. (5) Stopa ugovornih kamata odnosi se na razdoblje od jedne godine.\n_START_SECTION_\nZatezna kamata\n_START_PARAGRAPH_\nDo 31. prosinca 2007. stopa zatezne kamate bila je propisana Zakonom o kamatama i iznosila je 15 posto na godinu.  Ta se stopa primjenjuje jo\xc5\xa1 od 1. srpnja 2002., a od 1. sije\xc4\x8dnja 2008. se mijenja. Po\xc4\x8dev\xc5\xa1i od nove godine, stopa zakonskih zateznih kamata za svako \xc4\x87e se teku\xc4\x87e polugodi\xc5\xa1te odre\xc4\x91ivati u visini eskontne stope Hrvatske narodne banke koja je bila na snazi zadnjeg dana prethodnog polugodi\xc5\xa1ta, uve\xc4\x87ane za osam postotnih poena. Prema najnovijim odlukama Hrvatske narodne banke o visini eskontne stope, u prvom polugodi\xc5\xa1tu 2008. zatezne \xc4\x87e kamate u odnosima izme\xc4\x91u pravnih i fizi\xc4\x8dkih osoba iznositi 14 posto, a u odnosima izme\xc4\x91u pravnih osoba i u odnosima izme\xc4\x91u pravnih osoba i osoba javnog prava iznosit \xc4\x87e 17 posto._NEWLINE_U vezi s metodom obra\xc4\x8duna zateznih kamata i nakon 1. sije\xc4\x8dnja 2008. zatezne se kamate obra\xc4\x8dunavaju jednostavnim kamatnim ra\xc4\x8dunom. Neovisno o razdoblju za koje se izra\xc4\x8dunava svota kamata, dulje ili kra\xc4\x87e od godinu dana, primjenjuje se jednostavni kamatni ra\xc4\x8dun. I u slu\xc4\x8daju kad je razdoblje dugovanja dulje od godinu dana, kamate se ne pribrajaju glavnici radi obra\xc4\x8duna kamate za idu\xc4\x87e kalendarsko razdoblje. Zatezne kamate ne podlije\xc5\xbeu oporezivanju porezom na dodanu vrijednost, a oporezivanju ne podlije\xc5\xbeu ni tro\xc5\xa1kovi opomene, ako ih vjerovnik zara\xc4\x8dunava du\xc5\xbeniku. Pravilo je da su zatezne kamate priznati rashod poduzetniku du\xc5\xbeniku i umanjuju mu osnovicu za pla\xc4\x87anje poreza na dohodak, odnosno poreza na dobit. Ovo pravilo ima iznimaka._NEWLINE_Pri obra\xc4\x8dunu zatezne kamate primjenjuje se ovaj matemati\xc4\x8dki izraz: K = (C x p x n)/100_NEWLINE_Oznake imaju sljede\xc4\x87e zna\xc4\x8denje: K = zatezna kamata; C = glavnica; p = stopa zatezne kamate, n = broj godina.\n_START_SECTION_\nKamate u bankarstvu\n_START_PARAGRAPH_\nU bankarstvu se razlikuju aktivne (one koje prima banka i pla\xc4\x87a kupac) i pasivne kamate (one koje banka pla\xc4\x87a kupcu za njegov ulog). Banke za date kredite dopu\xc5\xa1taju si mogu\xc4\x87nost promjeniti kamatnu stopu.\n_START_SECTION_\nKamate na kamate\n_START_PARAGRAPH_\nKamate na kamate jesu one koje se obra\xc4\x8dunavaju na neispla\xc4\x87ene kamate pribrojene kapitalu (kapitalizirane kamate). Izraz za izra\xc4\x8dunavanje kamata na kamate temelj je financijske matematike. Ukama\xc4\x87ivanje je izra\xc4\x8dunavanje budu\xc4\x87e vrijednosti nekog nov\xc4\x8danog iznosa u sada\xc5\xa1njosti.\n_START_SECTION_\nEti\xc4\x8dka pitanja o kamatama\n_START_PARAGRAPH_\nUzimanje kamate je djelomi\xc4\x8dno ograni\xc4\x8deno po Judaizmu i Kr\xc5\xa1\xc4\x87anstvu, dok je u Islamu potpuno zabranjeno i smatra se za haram (grijeh). U Islamu se razvilo i islamsko bankarstvo koje posluje po ekonomskim na\xc4\x8delima ali bez obra\xc4\x8dunavanja kamate.'